**MODIFICACIÓ DELS REGLAMENT DE SELECCIÓ DEL PDI DE LA UNIVERSITAT DE VALÈNCIA**

**Exposició de Motius**

Es modifica l’article 29 del Reglament de Selecció del Personal Docent i Investigador de la Universitat de València, regulador dels requisits per a la contractació com a professorat emèrit, amb la finalitat de donar un major reconeixement a la tasca investigadora i la implicació en la vida universitària. Amb aquest objecte, s’incrementa el període mínim de serveis prestats a la Universitat exigible així com els requisits d’investigació necessaris. D’altra banda, amb la mateixa intenció de reconèixer especialment la implicació en la vida universitària, es recull en l’article 30 que serà mèrit preferent l’exercici de càrrecs acadèmics durant al menys tres anys. A més, es fan algunes precisions sobre les funcions d’aquest professorat i s’incorpora un apartat 4 en l’esmentat article per fer constar la continuïtat de la condició d’emèrit, amb caràcter vitalici, una vegada ha finalitzat el contracte.

**CAPÍTOL VI**

**Normes específiques per a la contractació de professorat emèrit i visitant.**

**Art. 29 Requisits i i**niciativa per a la contractació de professorat emèrit

1.La Universitat de València podrà contractar com a professorat emèrit, dins de les seues possibilitats pressupostaries, professorat jubilat als setanta anys d’edat que complisca els següents requisits:

a) Haver prestat vint-i-cinc anys de serveis a la Universitat, dels quals almenys vint ho hagen estat a la Universitat de València amb un règim de dedicació a temps complet.

b) Tindre reconeguts cinc components per mèrits d’investigació i cinc per mèrits docents.

El professorat emèrit podrà col·laborar amb la Universitat en tot tipus d’activitats acadèmiques, llevat d’exercir càrrecs en òrgans de govern i de gestió unipersonals. Les seues funcions docents es dedicaran amb preferència a programes de doctorat, als estudis de postgrau i a seminaris.

2. El procediment de contractació s’iniciarà a petició d’almenys dos departaments universitaris o d’un centre, per acord adoptat en votació secreta i per majoria absoluta dels/de les membres presents al consell de departament o junta de centre. Els departaments o centres interessats sol·licitaran la contractació al Consell de Govern i faran constar els mèrits docents i investigadors, culturals o científics de la persona proposada, així com els serveis prestats a la Universitat. A la petició d’iniciació s’adjuntarà escrit de la persona proposada en el que manifeste la seua conformitat amb la tramitació de l’expedient.

**Art. 30** Valoració i aprovació de la proposta

1. La Comissió de Professorat estudiarà i informarà les propostes presentades tenint en compte els mèrits de les persones candidates, el nombre de components reconeguts per mèrits docents i d’investigació, la participació en la vida universitària i la capacitat per formar grups d’investigació. Es considerarà mèrit preferent haver exercit càrrecs acadèmics durant almenys tres anys.

Quan ho estime convenient, l’esmentada comissió sol·licitarà informes a professorat de l’àrea d’altres universitats, d’altres òrgans de la Universitat o a organismes i persones de prestigi en el camp professional de la persona proposada.

2. Atès l’expedient i davant l’informe previ de la Comissió de Professorat, el Consell de Govern aprovarà o desestimarà la proposta de contractació de professorat emèrit en votació secreta.

3. El contracte de professorat emèrit es podrà renovar a sol·licitud de la persona interessada per una única vegada. Juntament amb la sol·licitud, el professor/ la professora haurà de presentar una memòria de les activitats desenvolupades durant el període de contractació i una programació de les que té previst realitzar durant la pròrroga sol·licitada. El Consell de Govern, en votació secreta i examinats els informes previs del consell de departament i de la Comissió de Professorat, decidirà la renovació o no del contracte.

4. No obstant l’extinció de la relació contractual, la condició de professor o professora emèrita serà vitalícia, a efectes honorífics.

TEXT APROVAT PER LA COMISSIÓ DE PROFESSORAT DE 18/11/15